**FORSKNING - KUNST - PRAKSIS**

|  |  |
| --- | --- |
| Institut | 4 |
| Startdato | 04-12-2012 |
| Slutdato | 07-01-2013 |
| Sprog | Dansk |
| ECTS point | 2,5 |
| Studieniveau | Kandidat |
| Kursusnummer | 2769 |
| Kursusansvarlig | Peter Bertram |

Bedømmelse Karakterer

Kurset præsenterer den kunstneriske forskningsmetodologi gennem et udvalg af skolens egne resultater. Det forløber som en række forelæsninger, hvor skolens forskere præsenterer deres arbejde. Kurset afsluttes med en paneldiskussion blandt forelæserne med henblik på at trække linjer mellem de enkelte bidrag og skitsere vilkårene for kunstnerisk forskning. Kursusdeltagerne løser en skriftlig opgave, der præsenteres ved kursets start.

**Tirsdag 4 december**

Aud. 6, Kl. 9.15

Peter Bertram

**Opfindelsen af et problem**

Forelæsningen diskuterer relationen mellem sproget og de arkitektoniske medier som den fremstår i den kunstneriske forskningspraksis. Sproget betragtes typisk som det medium, hvori refleksionen udvikles og hvorfra tegningen og modellen belyses. Det sigelige og det synlige er imidlertid grundlæggende forskellige domæner, der ikke kan homogeniseres af én enkelt praksis. At se er også at tænke! Det drejer sig derfor om at kortlægge mødernes berøringsflader og brudlinjer for at indkredse de produktive forbindelser, samt markere de kendetegn, der adskiller dem. Der skelnes endvidere mellem to processer. Den ene løser et problem, mens den anden konstruerer et problemfelt, hvoraf det nye springer. Derigennem tilstræber forelæsningen at fremstille en række almene vilkår for skabelsen af det nye. Endelig præsenteres det kunstneriske motiv som et diagram og kompositionen som et arrangement, der langsomt kultiveres gennem processen indtil det punkt hvor det har opnået tilstrækkelig konsistens til at hænge sammen af egen kraft.

Aud. 6, Kl. 13.15

Niels Grønbæk og Simon Ingvartsen

**"Logistik og hvad mere? - byggepladsen i arkitektonisk og teoretisk perspektiv"**

"På hvilke måder ændrer det konkrete byggeprojekt sig arkitektonisk under selve byggeprocessen?" Stillet på en anden måde kunne spørgsmålet være: ”Fortsætter den arkitektoniske design- eller skabelsesproces overhovedet i nævneværdig grad på byggepladsen?" Mere abstrakt kan spørgsmålet formuleres som ”I hvilket omfang indgår de foreløbige stadier af realisering af byggeprojektet ude på byggepladsen som 1:1 arkitekturmodel for en fortløbende arkitektonisk bearbejdning?" Disse spørgsmål vil danne afsæt for et forsøg på at etablere en konversation – snarere end en forelæsning – mellem et teoretiker- og et praktiker-perspektiv. Det praktiske afsæt for konversationen vil være nogle konkrete byggesager. Det teoretiske udgangspunkt vil være Philippe Boudon’s kortlægning af ’det’ rum i hvilket oversættelsen fra tegning til bygning foregår.

**Tirsdag 11 december**

Aud. 6, Kl. 9.15

Peter Bjerrum

**3 Fortællinger om Arkitekturens Grundlæggelse**

3 Fortællinger om Arkitekturens Grundlæggelse består af 3 objekter, MENHIR, Chora og Glass'enClosure med  tilhørende tekster. Objekternes navne henviser til opfattelser af rummet med oprindelse i henholdsvis 1. Civilisationernes forhistorie: objektet MENHIR, der henviser til det keltiske ord for Bautasten for megalit-kulturernes stensætninger, Stonehenge, Carnac m.v. 2. Filosofiens historie: objektet Chora, der henviser til Platons benævnelse for rummet, og 3. Det moderne gennembrud: Objektet Glass’enClosure, der henviser til romantikken som oprindelsen til en moderne opfattelse af rummet, til en nye naturopfattelse, hvor rummet er inddraget i den turbulent materie.

Aud. 6, Kl. 13.15

Cort Ross Dinesen

**DET ARTIFICIELLE LANDSKAB.**

**- tegning – model - konkretion**

Der trækkes et snit gennem Den kartografiske tegning, The Garden of Lost Footsteps og Cidade da Cultura de Galicia for herigennem at drøfte *rum og tid.*

*- i vor nutidige praksis ved at trykket på arkitekturen øges, idet meget af den breden ud af arkitektoniske relationer over by/landskab og bygning i dag ikke har en entydig by - land og center - periferi struktur, men er sammenvævet i meget tætte og overlappende strukturer, hvor bygningskunsten i en ny smidig udgave søger at optage og udfolde sig som en komprimeret konstruktion – et urbant landskab – en fraktal af samfundsmæssige praksisser, der som del søger at indskrive sig med en kontekstuel helhed. Arkitekturen har mulighed for at vitaliserer disse kulturelle, økonomiske, mv. praksisser og sammenbinde dem med hverdagen for herigennem at udfordrer hele vort sanseapparat i en konfronterende genskrivning af vor moderne erfaring ved en italesættelse af arkitekturens autonomi gennem komplekse formmæssige konfigurationer af udsagn, der konfigurer og producerer skabende begivenheder.*

- citat fra Laminær komponent i KARTOGRAFI, MORFOLOGI; TOPOLOGI.

**Mandag 7 Januar**

Aud. 90.1.20, Bygning 90 (Designskolen), Kl. 13.15 til Kl.16.00

Seminar på engelsk med deltagelse af forelæserne.